b'\n_START_ARTICLE_\nVilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 institutas\n_START_SECTION_\nRaida\n_START_PARAGRAPH_\nInstitutas, \xc4\xafkurtas 1992 m. vasario 7 d., pedagogin\xc4\x99 veikl\xc4\x85 prad\xc4\x97jo dvej\xc5\xb3 met\xc5\xb3 Tarptautini\xc5\xb3 santyki\xc5\xb3 programa. 1992 m. bir\xc5\xbeelio 8 d. Vilniaus universitetas pasira\xc5\xa1\xc4\x97 Vyriausiojo Lietuvos I\xc5\xa1laisvinimo Komiteto parei\xc5\xa1kim\xc4\x85 ir protokol\xc4\x85 d\xc4\x97l paramos VU TSPMI k\xc5\xabrimui._NEWLINE_Pagal 1993 m. \xc4\xafkurt\xc4\x85 Politikos moksl\xc5\xb3 bakalauro program\xc4\x85 VU TSPMI dabar studijuoja daugiau nei 750 student\xc5\xb3._NEWLINE_1992\xe2\x80\x932015 metais bakalauro program\xc4\x85 baig\xc4\x97 1830 studentai, magistro programas 1072 studentai, apgintos 50 politikos moksl\xc5\xb3 daktaro disertacijos.\n_START_SECTION_\nPastat\xc5\xb3 istorija\n_START_PARAGRAPH_\nNuo VU TSPMI \xc4\xafk\xc5\xabrimo 1992\xc2\xa0m. iki 2003\xc2\xa0m. Instituto namai buvo pastatas, esantis Didlaukio g. 47, Vilniuje._NEWLINE_2000\xc2\xa0m. Vilniaus miesto savivaldyb\xc4\x97 perdav\xc4\x97 pastat\xc4\x85 Vilniaus universitetui ir 2003\xc2\xa0m. vasario m\xc4\x97n. Vokie\xc4\x8di\xc5\xb3 g. 10 pastate \xc4\xafsik\xc5\xabr\xc4\x97 Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 institutas. Vykdant rekonstrukcijos darbus bei kuriant pastato interjer\xc4\x85 buvo atsi\xc5\xbevelgta \xc4\xaf pastato istorij\xc4\x85: visuose auk\xc5\xa1tuose palikti autenti\xc5\xa1ki raudono m\xc5\xabro fragmentai, kiemo fligelio patalpose renovuotos freskos, atnaujinti skliautuoti r\xc5\xabsiai._NEWLINE_VU TSPMI pastatas yra \xc4\xafra\xc5\xa1ytas \xc4\xaf Lietuvos Respublikos istorijos ir kult\xc5\xabros paminkl\xc5\xb3 s\xc4\x85ra\xc5\xa1\xc4\x85.\n_START_SECTION_\nEkspertai\n_START_PARAGRAPH_\nTarp institute dirban\xc4\x8di\xc5\xb3 mokslinink\xc5\xb3 yra kaip doc. dr. K\xc4\x99stutis Girnius, prof. dr. Dovil\xc4\x97 Jakni\xc5\xabnait\xc4\x97, prof. dr. Tomas Janeli\xc5\xabnas, doc. dr. Ma\xc5\xbevydas Jastramskis, prof. dr. Alvydas Jokubaitis, doc., Alvidas Luko\xc5\xa1aitis, prof. dr. Vitalis Nakro\xc5\xa1is, prof. dr. Gediminas Vitkus, Lietuvos lyginamosios literat\xc5\xabros asociacijos kolegijos, Europos lyginam\xc5\xb3j\xc5\xb3 literat\xc5\xabros studij\xc5\xb3 tinklo, Tarptautin\xc4\x97s Dostojevskio draugijos nar\xc4\x97, prof. dr. Natalija Arlauskait\xc4\x97, Lietuvos moksl\xc5\xb3 akademinos narys, VU Senato, VU TSPMI Tarybos narys, \xc5\xbeurnal\xc5\xb3 \xe2\x80\x9ePolitologija\xe2\x80\x9c ir \xe2\x80\x9eProblemos\xe2\x80\x9c redkolegij\xc5\xb3 narys, profesorius, humanitarini\xc5\xb3 moksl\xc5\xb3 habilituotas daktaras, profesorius emeritas Evaldas Nekra\xc5\xa1as, Lietuvos socialini\xc5\xb3 moksl\xc5\xb3 forumo koordinator\xc4\x97, Lietuvos jaun\xc5\xb3j\xc5\xb3 mokslinink\xc5\xb3 s\xc4\x85jungos ir Lietuvos politolog\xc5\xb3 asociacijos nar\xc4\x97, \xc5\xbeurnal\xc5\xb3 \xe2\x80\x9eLithuanian Political Science Yearbook\xe2\x80\x9c ir \xe2\x80\x9ePolitologija\xe2\x80\x9c redakcin\xc4\x97s kolegijos nar\xc4\x97 prof. dr. Ain\xc4\x97 Ramonait\xc4\x97 ir daugelis kit\xc5\xb3. Nuo 2013\xe2\x80\x932016 m. Instituto bakalauro programos pirmakursiams taip pat d\xc4\x97st\xc4\x97 Lietuvos banko valdybos pirmininko pavaduotoja, 2009\xe2\x80\x932013\xc2\xa0m. \xc4\x97jusi Lietuvos finans\xc5\xb3 ministr\xc4\x97s pareigas, buvusi VU Tarybos pirminink\xc4\x97 Ingrida \xc5\xa0imonyt\xc4\x97.\n_START_SECTION_\nTarptautinis bendradarbiavimas ir vie\xc5\xa1oji politika\n_START_PARAGRAPH_\nInstitutas dalyvauja \xc4\xafvairiuose tarptautiniuose projektuose ir programose, bendradarbiauja su tarptautin\xc4\x97mis organizacijomis ir fondais, yra daugelio tarptautini\xc5\xb3 akademini\xc5\xb3 organizacij\xc5\xb3 bei akademini\xc5\xb3 institucij\xc5\xb3 tinkl\xc5\xb3 narys, yra pasira\xc5\xa1\xc4\x99s bendradarbiavimo sutartis su \xc4\xafvairiais u\xc5\xbesienio valstybi\xc5\xb3 universitetais._NEWLINE_Institutas aktyviai dalyvauja vie\xc5\xa1ojoje politikoje. Bendradarbiaudamas su Lietuvos valstybin\xc4\x97mis institucijomis bei nevyriausybin\xc4\x97mis organizacijomis. VU TSPMI organizuoja mokymus bei kvalifikacijos k\xc4\x97limo kursus, teikia ekspertizes valstybin\xc4\x97ms institucijoms, inicijuoja nevyriausybini\xc5\xb3 organizacij\xc5\xb3 k\xc5\xabrim\xc4\x85si, skatina politin\xc4\x97s kult\xc5\xabros ir pilietin\xc4\x97s visuomen\xc4\x97s \xc5\xa1alyje formavim\xc4\x85si , formuoja vie\xc5\xa1osios politikos nuomon\xc4\x99 \xc5\xa1alies vidaus ir u\xc5\xbesienio politikos klausimais.\n_START_SECTION_\nVU TSPMI student\xc5\xb3 korporacija \xe2\x80\x9eRePublica"\n_START_PARAGRAPH_\nKorporacija \xe2\x80\x9eRePublica\xe2\x80\x9c yra savaranki\xc5\xa1ka, nepolitin\xc4\x97, visuomenin\xc4\x97 organizacija. \xe2\x80\x9eRePublica\xe2\x80\x9c jungia esamus ir buvusius VU TSPMI studentus. \xc4\xaekurta 2001\xc2\xa0m. rugs\xc4\x97jo 2 d. Vilniuje vykusioje Steigiamojoje Sueigoje. 23 buv\xc4\x99 ir esantys TSPMI studentai pasira\xc5\xa1\xc4\x97 Korporacijos steigimo deklaracij\xc4\x85, pri\xc4\x97m\xc4\x97 jos \xc4\xaestatus. Korporacijos spalvomis buvo patvirtintos auksin\xc4\x97, juoda, raudona, o \xc5\xa1\xc5\xabkiu\xc2\xa0\xe2\x80\x93 I\xc5\xa1tikimyb\xc4\x97! Mokslas! Kilnumas! Pagrindiniai Korporacijos tikslai yra puosel\xc4\x97ti VU TSPMI bendruomen\xc4\x99 ir palaikyti ry\xc5\xa1ius tarp buvusi\xc5\xb3 ir esam\xc5\xb3 student\xc5\xb3, taip pat telkti instituto studentus demokratinei, teisinei, pilietinei visuomenei Lietuvoje kurti. Korporacij\xc4\x85 sudaro juniorai, senjorai ir filisteriai._NEWLINE_Korporacija \xc5\xa1ven\xc4\x8dia valstybines \xc5\xa1ventes, Instituto gimtadien\xc4\xaf bei Politolog\xc5\xb3 dienas.  \xe2\x80\x9eRePublica\xe2\x80\x9d taip pat leid\xc5\xbeia temin\xc4\xaf laikra\xc5\xa1t\xc4\xaf \xe2\x80\x9ePost Scriptum\xe2\x80\x9c, organizuoja \xc4\xafvairias konferencijas, seminarus, susitikimus ir vie\xc5\xa1uosius renginius.\n_START_SECTION_\nLaikra\xc5\xa1tis \xe2\x80\x9ePost Scriptum\xe2\x80\x9c\n_START_PARAGRAPH_\n\xe2\x80\x9ePost Scriptum\xe2\x80\x9c\xc2\xa0\xe2\x80\x93 teminis, nekomercinis, nepriklausomas, nemokamai platinamas VU TSPMI student\xc5\xb3 laikra\xc5\xa1tis, nuo 2002 m. du kartus per metus leid\xc5\xbeiamas korporacijos \xe2\x80\x9eRePublica\xe2\x80\x9c. Jame m\xc4\x97ginama giliau pa\xc5\xbevelgti \xc4\xaf aktualius visuomeninius rei\xc5\xa1kinius, siekiama analiti\xc5\xa1kai vertinti \xc4\xafvairius socialinius procesus, ie\xc5\xa1koma s\xc4\x85ly\xc4\x8dio ta\xc5\xa1k\xc5\xb3 tarp skirting\xc5\xb3 akademini\xc5\xb3 disciplin\xc5\xb3 formuojamo po\xc5\xbei\xc5\xabrio \xc4\xaf pamatines valstyb\xc4\x97s, pilietin\xc4\x97s visuomen\xc4\x97s, religijos, meno s\xc4\x85veikos problemas, pateikiami \xc4\xafvair\xc5\xabs svarbiausi\xc5\xb3 politinio pasaulio \xc4\xafvyki\xc5\xb3 vertinimai bei netik\xc4\x97tos j\xc5\xb3 interpretacijos.\n_START_SECTION_\nVU TSPMI Student\xc5\xb3 mokslin\xc4\x97 draugija\n_START_PARAGRAPH_\nVU TSPMI Student\xc5\xb3 mokslin\xc4\x97 draugija (VU TSPMI SMD) buvo \xc4\xafkurta 2003\xc2\xa0m. baland\xc5\xbeio 2 d. \xc5\xa0i akademin\xc4\x97 organizacija vienija VU TSPMI studentus, besidomin\xc4\x8dius moksline veikla. Draugija kasmet leid\xc5\xbeia geriausi\xc5\xb3 ra\xc5\xa1to darb\xc5\xb3 almanach\xc4\x85 bei rengia student\xc5\xb3 atlikt\xc5\xb3 tyrim\xc5\xb3 pristatymus, organizuoja mokslines konferencijas, vie\xc5\xa1as paskaitas, susitikimus, diskusijas su d\xc4\x97stytojais, mokslininkais ir \xc5\xbeymiais visuomen\xc4\x97s veik\xc4\x97jais, r\xc5\xabpinasi student\xc5\xb3 mokslini\xc5\xb3 \xc4\xafg\xc5\xabd\xc5\xbei\xc5\xb3 formavimu bei kritinio m\xc4\x85stymo ugdymu, rengia savi\xc5\xa1vietos seminarus \xc4\xafvairiomis studentus dominan\xc4\x8diomis temomis.\n_START_SECTION_\nVU SA TSPMI\n_START_PARAGRAPH_\nTarptautini\xc5\xb3 santyki\xc5\xb3 ir politikos moksl\xc5\xb3 institute (VU SA TSPMI) yra vienas i\xc5\xa1 16 Vilniaus universiteto Student\xc5\xb3 atstovyb\xc4\x97s (VU SA) strukt\xc5\xabrini\xc5\xb3 padalini\xc5\xb3. Nors VU SA TSPMI padalinys yra vienas jauniausi\xc5\xb3 Vilniaus universitete \xe2\x80\x93 \xc4\xafkurtas 2003 m. baland\xc5\xbeio 3 d. \xe2\x80\x93 jis spar\xc4\x8diai auga ir tobul\xc4\x97ja. VU SA TSPMI tikslas \xe2\x80\x93 atstovauti VU TSPMI studentams tiek VU TSPMI, tiek VU strukt\xc5\xabrose, ginti j\xc5\xb3 interesus, atsakyti \xc4\xaf jiems r\xc5\xabpimus klausimus bei suteikti visokeriop\xc4\x85 pagalb\xc4\x85. Atstovaujami student\xc5\xb3 interesai bei nuomon\xc4\x97 VU TSPMI ir VU strukt\xc5\xabrose; ginamos student\xc5\xb3 teis\xc4\x97s ir primenamos, o jei reikia, ir padedamos atlikti, pareigos; prisidedama prie studij\xc5\xb3 proceso tobulinimo; siekiama student\xc5\xb3 socialin\xc4\x97s gerov\xc4\x97s ir r\xc5\xabpinamasi j\xc5\xb3 komfortabilia aplinka; skleid\xc5\xbeiama studentams r\xc5\xabpim\xc4\x85 informacij\xc4\x85; konsultuojama visais i\xc5\xa1kilusiais klausimais; r\xc5\xabpinamasi pirmakursiais, vykdoma kuratori\xc5\xb3 program\xc4\x85; organizuojamas turiningas Instituto bendruomen\xc4\x97s laisvalaikis; skatinama aktyvi, k\xc5\xabrybinga, draugi\xc5\xa1ka ir vieninga Instituto studentija; sprend\xc5\xbeiamos kitos student\xc5\xb3 problemos.\n_START_SECTION_\nAlumni\n_START_PARAGRAPH_\nAlumnai\xc2\xa0\xe2\x80\x93 neatsiejama Instituto bendruomen\xc4\x97s dalis. Iki 2013\xc2\xa0m. TSPMI baig\xc4\x97 1598 bakalauro bei 941 magistro program\xc5\xb3 studentas._NEWLINE_VU TSPMI yra baig\xc4\x99 tokie \xc5\xbemon\xc4\x97s kaip pulkininkas, Lietuvos karo akademijos vir\xc5\xa1ininkas Gintaras Bagdonas, Lietuvos nepaprastoji ir \xc4\xafgaliotoji ambasador\xc4\x97 Ispanijoje Audra Plepyt\xc4\x97, Lietuvos nepaprastasis ir \xc4\xafgaliotasis ambasadorius JAV ir Meksikai dr. \xc5\xbdygimantas Pavilionis, atstovas spaudai Lietuvos nuolatin\xc4\x97je atstovyb\xc4\x97je ES, \xc5\xbeurnalistas, Lietuvos politolog\xc5\xb3 asociacijos narys, Lyginamosios politikos programos absolventas Vykintas Puga\xc4\x8diauskas, Europos Komisijos nario Algirdo \xc5\xa0emetos biuro vadovas K\xc4\x99stutis Sadauskas, buv\xc4\x99s Lietuvos Respublkos Seimo pirminink\xc4\x97s Irenos Degutien\xc4\x97s patar\xc4\x97jas, VU TSPMI absolventas ir buv\xc4\x99s d\xc4\x97stytojas, dabartinis Lietuvos Respublikos Seimo narys Laurynas Kas\xc4\x8di\xc5\xabnas ir daugelis kit\xc5\xb3._NEWLINE_2015 m. buvo \xc4\xafsteigta VU TSPMI Alumni draugija. VU TSPMI Alumni draugijos vienas svarbiausi\xc5\xb3 tiksl\xc5\xb3 \xe2\x80\x93 mentoryst\xc4\x97. Bus siekiama pad\xc4\x97ti besimokantiems deramai pasirengti dirbti pagal profesij\xc4\x85 ir jau karjeros prad\xc5\xbeioje veiksmingai taikyti \xc4\xafgytas \xc5\xbeinias bei \xc4\xafg\xc5\xabd\xc5\xbeius. Steigiamojo susirinkimo metu buvo i\xc5\xa1rinktas draugijos pirmininkas, kuriuo tapo VU TSPMI alumnas, ekonomistas Giedrius Dusevi\xc4\x8dius.'